Fintino ny lahatsoratra:  Tamin'ny volana lasa teo i Wu Rongrong no voasambotra noho ny fikasany hanao hetsi-panoherana amin'ny Andro Iraisam-pirenena ho an'ny Vehivavy manohitra ny fanorisorenana ara-nofo ao Shina. Hatramin'izay, nosamborin'ny manampahefana Shinoa izy sy ireo mpikatroka efatra hafa noho ny "famoronana korontana". Nosamborin'izy ireo nandritra ny fotoana fohy ihany koa ny sasany tamin'ireo mpanohana ireo mpikatroka, nanafika ny fikambanana tsy miankina amin'ny fanjakana malaza izay niantso ny famotsorana azy ireo, ary nandà ny vehivavy sasany tsy hahazo fitsaboana, mpisolovava ary fitsaharana sahaza. Ho fantatra amin'ny 13 Aprily ny hiafaran'izy dimy ireo, satria efa mahatratra ny fe-potoana ara-dalàna ny raharahan'izy ireo rehefa tsy maintsy avotsotra izy ireo na "voasambotra amin'ny fomba ofisialy", izay saika mitarika hatrany amin'ny fanamelohana ao amin'ny rafi-pitsarana Shinoa. Mampihomehy ny fotoana nisamborana ireo vehivavy mpikatroka mafàna fo indrindra ao Shina: Tsy vitan'ny hoe nitranga tamin'ny andro nanamarihana ny zava-bitan'ny vehivavy sy ny tolon'izy ireo ho amin'ny fitoviana ihany izy ireo, fa tonga ihany koa tamin'ny taona izay nahazoan'i Beijing fiderana noho ny anjara asany amin'ny fampiroboroboana ny zon'ny vehivavy. Toa vonona ny handany ny lalàna voalohany sy nandrasana hatry ny ela hiadiana amin'ny herisetra ao an-tokantrano izy, izay antenaina ho vakiana alohan'ny Komitin'ny Kaongresin'ny Vahoaka Nasionaly maharitra amin'ity fahavaratra ity. Manamarika ny faha-20 taonan'ny Fihaonambe Eran-tany Fahefatra momba ny Vehivavy izay nampiantranoina tao Beijing ihany koa ity taona ity, izay nanambaran'i Hillary Clinton fa "zon'olombelona ny zon'ny vehivavy". Nihaona voalohany tamin'i Wu aho tamin'ny fihaonambe taona maro lasa izay, tamin'ny fotoana vitsy dia vitsy ny vehivavy tao amin'ny Weiquan na ny hetsika "fiarovana ny zo" ao Shina. Tamin'izany fotoana izany dia mahazatra ny lehilahy mpiara-miasa amin'izy ireo ny miantso azy ireo ho "zazakely" na "anabavy kely", eny fa na dia eo amin'ny sehatry ny matihanina aza. Amin'ny maha-mpikatroka ny zon'ny vehivavy azy, miady amin'ny lafiny roa i Wu sy ny hafa: manohitra ny fanitsakitsahana miharihary ny zon'ny vehivavy ataon'ny governemanta Shinoa sy manohitra ny fenitra ankapobeny momba ny lahy sy ny vavy izay mampihena ny vehivavy ho olom-pirenena kilasy faharoa. Tamin'ny fotoana nifankahitanay indray roa taona taty aoriana, i Wu sy ireo tanora mpiara-miasa aminy feminista "mihetsika mivantana" dia mazava ho azy fa efa nandeha sy nihazakazaka....
Maya Wang: Vehivavy dimy notazonin'ny manampahefana Shinoa taorian'ny fikasan'izy ireo hanao hetsi-panoherana ho an'ny Andro Iraisam-pirenena ho an'ny Vehivavy noho ny fanorisorenana ara-nofo no mbola voatazona. Milaza izy fa amin'ny taona izay efa hivononan'ny firenena handany ny lalàna manohitra ny herisetra an-tokantrano, nandefa hafatra mampatahotra momba ny fikatrohan'ny vehivavy ihany koa i Beijing.